CELEX: 32020D0919
Language: sl
Date: 2020-06-30 00:00:00
Title: Izvedbeni sklep Komisije (EU) 2020/919 z dne 30. junija 2020 o spremembi Priloge k Odločbi 2007/453/ES glede BSE-statusa Srbije (notificirano pod dokumentarno številko C(2020) 4236) (Besedilo velja za EGP)

2.7.2020   
               
               
                  SL
               
               
                  Uradni list Evropske unije
               
               
                  L 209/19
               
            
         IZVEDBENI SKLEP KOMISIJE (EU) 2020/919
         z dne 30. junija 2020
         o spremembi Priloge k Odločbi 2007/453/ES glede BSE-statusa Srbije
         
            
               (notificirano pod dokumentarno številko C(2020) 4236)
            
         
         (Besedilo velja za EGP)
         EVROPSKA KOMISIJA JE –
         ob upoštevanju Pogodbe o delovanju Evropske unije,
         ob upoštevanju Uredbe Evropskega parlamenta in Sveta (ES) št. 999/2001 z dne 22. maja 2001 o določitvi predpisov za preprečevanje, nadzor in izkoreninjenje nekaterih transmisivnih spongiformnih encefalopatij (1) ter zlasti tretjega pododstavka člena 5(2) Uredbe,
         ob upoštevanju naslednjega:
         
                     (1)
                  
                  
                     Uredba (ES) št. 999/2001 določa, da je treba države članice, tretje države ali njihove regije (v nadaljnjem besedilu: države ali regije) glede na njihov status tveganja za bovino spongiformno encefalopatijo (BSE) uvrstiti v eno od treh kategorij: zanemarljivo tveganje za BSE, nadzorovano tveganje za BSE in nejasno tveganje za BSE.
                  
               
                     (2)
                  
                  
                     Člen 5(2) Uredbe (ES) št. 999/2001 določa, da se je mogoče odločati o ponovni presoji za kategorizacijo glede BSE na ravni Unije, če je Svetovna organizacija za zdravje živali (OIE) državo, ki je predložila vlogo, uvrstila v eno od navedenih treh kategorij glede BSE. Uredba (ES) št. 999/2001 se sklicuje na OIE, saj ima navedena organizacija vodilno vlogo pri kategorizaciji držav članic in območij OIE glede na njihovo stopnjo tveganja za BSE v skladu s pravili iz Zoosanitarnega kodeksa za kopenske živali (2) OIE.
                  
               
                     (3)
                  
                  
                     Odločba Komisije 2007/453/ES (3) vsebuje sezname v zvezi z BSE-statusom držav ali regij glede na njihovo tveganje za BSE v delih A, B in C Priloge k navedenemu aktu. Države in regije, navedene v delu A navedene priloge, se štejejo za države z zanemarljivim tveganjem za BSE, države in regije, navedene v delu B navedene priloge, se štejejo za države z nadzorovanim tveganjem za BSE, del C navedene priloge pa določa, da je treba države ali regije, ki niso navedene v delu A ali B, šteti za države ali regije z nejasnim tveganjem za BSE.
                  
               
                     (4)
                  
                  
                     Srbija trenutno spada v del C Priloge k Odločbi 2007/453/ES kot država z nejasnim tveganjem za BSE.
                  
               
                     (5)
                  
                  
                     Generalna skupščina delegatov OIE je 28. maja 2019 sprejela Resolucijo št. 19 o priznavanju statusa držav članic v zvezi s tveganjem za bovino spongiformno encefalopatijo (4), ki je začela veljati 31. maja 2019. Navedena resolucija priznava Srbijo „brez Kosova, ki ga upravljajo Združeni narodi“ kot državo z zanemarljivim tveganjem za BSE v skladu z Zoosanitarnim kodeksom za kopenske živali OIE. Komisija je po ponovni presoji razmer na ravni Unije, ki izhaja iz navedene resolucije OIE, menila, da bi bilo treba novi BSE-status te tretje države, ki ga je določila OIE, upoštevati v Prilogi k Odločbi 2007/453/ES.
                  
               
                     (6)
                  
                  
                     Seznam držav ali regij iz Priloge k Odločbi 2007/453/ES bi bilo zato treba spremeniti, da bo Srbija, kot je navedeno v členu 135 Stabilizacijsko-pridružitvenega sporazuma med Evropskima skupnostma in njunimi državami članicami na eni strani ter Republiko Srbijo na drugi strani (5), navedena v delu A navedene priloge med državami ali regijami z zanemarljivim tveganjem za BSE.
                  
               
                     (7)
                  
                  
                     Prilogo k Odločbi 2007/453/ES bi bilo zato treba ustrezno spremeniti.
                  
               
                     (8)
                  
                  
                     Ukrepi iz tega sklepa so v skladu z mnenjem Stalnega odbora za rastline, živali, hrano in krmo –
                  
               SPREJELA NASLEDNJI SKLEP:
         
            Člen 1
            V delu A Priloge k Odločbi 2007/453/ES se seznam pod naslovom „Tretje države“ spremeni:
            
                        (1)
                     
                     
                        za vnosom za Peru in pred vnosom za Singapur se vstavi naslednji vnos:
                        
                                    „—
                                 
                                 
                                    Srbija (*)“;
                                 
                              
                  
                        (2)
                     
                     
                        na koncu navedenega seznama se doda naslednja opomba:
                        
                                    „(*)
                                 
                                 
                                    Kot je navedeno v členu 135 Stabilizacijsko-pridružitvenega sporazuma med Evropskima skupnostma in njunimi državami članicami na eni strani ter Republiko Srbijo na drugi strani (UL L 278, 18.10.2013, str. 16).“
                                 
                              
                  
         
            Člen 2
            Ta sklep je naslovljen na države članice.
         
         
            V Bruslju, 30. junija 2020
            
               
                  Za Komisijo
               
               Stela KIRIAKIDES
               
                  Članica Komisije
               
            
         
         
            (1)  UL L 147, 31.5.2001, str. 1.
         
            (2)  http://www.oie.int/international-standard-setting/terrestrial-code/access-online/.
         
            (3)  Odločba Komisije 2007/453/ES z dne 29. junija 2007 o določitvi BSE-statusa držav članic ali tretjih držav ali njihovih regij v skladu z njihovim tveganjem BSE (UL L 172, 30.6.2007, str. 84).
         
            (4)  http://www.oie.int/fileadmin/Home/eng/Animal_Health_in_the_World/docs/pdf/Resolutions/2019/A_R19_BSE_risk.pdf.
         
            (5)  UL L 278, 18.10.2013, str. 16.